《代题惠山秋霁图》
明代·俞晖

峨峨古惠山，秋郊如立玉。气清轧高穹，厚载亘深轴。

中虚发灵泉，昼夜罔盈缩。泉边有高士，饮泉养虚穆。

诗书济世具，坐费十年读。畜久将大施，苍生待馀沐。

文章况大雅，布帛而菽粟。鄙夫存朽腐，随问致篇牍。

悠然朝野思，感中还愧恧。

作者简介：俞晖，字国光，号小泉居士，无锡人。子宪，辑明百家诗者。